清明前三日將晚風雹大作枕上賦此
作者：鄭剛中
朝代：宋

paragraphs: 寒雲壓初曉，簷溜如飛瀑。
驚雷下簷来，萬瓦鳴枯竹。
長髯不敢臥，起視亂雙目。
報言此何祥，衆寶歸我屋。
細大同繭栗，照耀比燈燭。
又如傾水晶，一掃可數斛。
翁速共羅取，富者人所欲。
長髯爾何癡，妄相堪捧腹。
降雹注大雨，是豈誦不熟。
都緣春風老，地遠孤花木。
瘴裹荔枝林，東皇意寧足。
騎龍作清明，雲間散珠玉。